Norsk talent på utlån fra City til Feyenoord
Det melder klubben på deres hjemmesider i dag. For en uke siden skrev Elabdellaoui (20) under en ny toårskontrakt med Manchester-klubben. Lørdag ble det kjent at han iallfall ett av de årene skal spille i Nederland. Der vil han få mulighet til å spille sammen med Harmeet Singh som tidligere i sommer underskrev en kontrakt med den nederlandske klubben. Elabdellaoui sier til klubbens hjemmesider at han har blitt anbefalt Feyenoord av lagkamerat John Guidetti som var der på lån forrige sesong. - Jeg snakket med John om overgangen og han hadde bare bra ting å si om Feyenoord. Det er en spennende utfordring for meg som vil gi meg mulighet til å spille på førstelaget. Det vil naturligvis være en fordel for meg og forhåpentligvis også for City på lang sikt. Elabdellaoui er fornøyd med situasjonen han nå er i. - Det var med glede jeg skrev under en ny kontrakt med City. Alt virker å gå i riktig retning. Nå skal jeg gjøre mitt beste for Feyenoord og nyte tiden min i Eredivisie.
Det norske fotballtalentet Omar Elabdellaoui har signert ny kontrakt med Manchester City, men skal spille neste sesong i nederlandske Feyenoord.